Moordenaars gevonnis: 'Jy het duidelik geen siel nie' | Maroela Media
Moordenaars gevonnis: 'Jy het duidelik geen siel nie'
Ao. Steven Britz. Foto: Facebook
Regter Gayaat Salie-Hlophe het Donderdag in die Wes-Kaapse hooggeregshof gesê die voormalige konstabel, Luvuyo Ndevu (33), wat sy kollega, ao. Steven Britz, in 2014 doodgeskiet het, het "duidelik geen siel nie".
Salie-Hlophe het Ndevu tot lewenslange tronkstraf gevonnis vir die moord op Britz en nog 15 jaar tronkstraf vir roof met verswarende omstandighede. Die vonnisse sal gelyklopend uitgedien word.
Ndevu se medebeskuldigde, Mlindi Mbaliso (34), is tot 22 jaar tronkstraf gevonnis op 'n aanklag van moord en nog 11 jaar tronkstraf op 'n aanklag van roof met verswarende omstandighede.
Ndevu het saam met Britz by die Klapmuts-polisiestasie gewerk en is ongeveer 'n maand voor die moord geskors. Britz was die aand van 16 April 2014 alleen by die polisiestasie aan diens, toe twee mans die stasie binnegestorm het. Die pa van twee is twee keer in die kop geskiet. Die rowers het verskeie vuurwapens en ammunisie uit die polisiestasie se kluis gesteel en Britz se amptelike vuurwapen is ook gebuit.
Salie-Hlophe het tydens Ndevu se vonnis gesê daar was geen ingrypende of oortuigende omstandighede wat dit regverdig om van die voorgeskrewe vonnis van lewenslange tronkstraf af te wyk nie. Sy het gesê die roof van vuurwapens uit 'n polisiestasie is op sigself 'n "gruwelike misdaad" wat "burgerlike anargie" aanhits.
Salie-Hlophe het die misdaad as "onmenslik" beskryf en beklemtoon Britz was Ndevu se kollega en die twee is opgelei om mekaar te beskerm. In plaas daarvan om hom te beskerm, het Ndevu Britz se laaste oomblikke met skok en vrees gevul. "Jy het duidelik nie 'n siel nie. Jy het 'n wrede gees," het sy gesê.
Britz se koeëlvaste baadjie is verwyder en hy is aangesê om op sy maag te lê. Hy is toe twee keer van agter in die kop geskiet. Die eerste koeël het deur sy linkerhand gegaan soos hy homself probeer beskerm het.
Terwyl Salie-Hlophe Mbaliso se vonnis uitgespreek het, het sy genoem hy het nie enige berou getoon nie, maar bloot sy spyt uitgespreek dat hy die motor na die polisiestasie toe bestuur het. "Jy is jammer jy is uitgevang. Jy is nie jammer oor hierdie gruweldade wat jy gepleeg het nie," het sy gesê.
Sy het bygevoeg Mbaliso se erkenning dat hy wel by die polisiestasie was, is 'n grondige rede om van die voorgeskrewe minimum vonnis af te wyk. Sy het gesê Mbaliso was nie die baasbrein agter die misdaad nie, maar is deur Ndevu beïnvloed en gemanipuleer om deel te neem.
Albei beskuldigdes is verbied om ooit weer 'n vuurwapen te besit.
Mbaliso en Ndevu het Donderdag so ver as moontlik van mekaar af in die beskuldigdebank gesit. Nie een van hulle het enige emosie ten tyde van die vonnislewering getoon nie.
Uitspraak oor Zuma-spioenasiebande verwag
Egpaar gebrand, vermoor
Mag dit as voorbeeld dien vir alle MOORDENAARS….dat geregtigheid wel geskied. Net jammer dat n lewe die koste vir hierdie voorbeeld moes wees. My innige simpatie vir familie en vriende wat weer deur die trauma moes gaan nou….
Ek kan nie die seer beskryf wat ek tans ervaar nie, hoe moet die familie dit nog aanvaar. Ek is absoluut in trane. Mag God julle dra.